**Ministru kabineta noteikumi Nr.\_\_\_**   
  
Rīgā 20\_\_.gada \_\_.\_\_\_\_\_\_ (prot. Nr.\_\_ \_\_.§)

**Kārtība, kādā Aizsardzības ministrija īsteno projektu konkursus militāru vai divējāda pielietojuma produktu attīstības atbalstam**

*Izdoti saskaņā ar* [*Ministru kabineta iekārtas likuma*](https://likumi.lv/ta/id/175919-ministru-kabineta-iekartas-likums)[*31.panta*](https://likumi.lv/ta/id/175919-ministru-kabineta-iekartas-likums#p31)

*pirmās daļas 3.punktu*

**I.Vispārīgie jautājumi**

1. Noteikumi nosaka kārtību, kādā Aizsardzības ministrija sagatavo un izsludina granta projektu konkursus militāra vai divējāda pielietojuma produktu attīstības atbalstam (turpmāk – atbalsts), izvērtē projektu iesniegumus, pieņem lēmumu par konkursu uzvarētājiem, piešķir atbalstu un nodrošina kontroli attiecībā uz sniegtā atbalsta izmantošanu atbilstoši tam paredzētajiem mērķiem.
2. Atbalsta īstenošanas kārtība (turpmāk – kārtība) ir [Latvijas aizsardzības un drošības industrijas attīstības politikas](http://tap.mk.gov.lv/lv/mk/tap/?pid=40393698&mode=mk&date=2016-09-13) sastāvdaļa.
3. Noteikumos lietotie termini:
   1. *de minimis* *atbalsts* – komercdarbības atbalsts, ko sniedz saskaņā ar Eiropas Komisijas 2013. gada 18. decembra Regulu (ES) Nr.  [1407/2013](http://eur-lex.europa.eu/eli/reg/2013/1407/oj/?locale=LV) par Līguma par Eiropas Savienības darbību [107.](https://likumi.lv/doc.php?id=289027#p107) un [108. panta](https://likumi.lv/doc.php?id=289027#p108) piemērošanu *de minimis* atbalstam (turpmāk — Komisijas regula Nr. [1407/2013](http://eur-lex.europa.eu/eli/reg/2013/1407/oj/?locale=LV));
   2. *divējāda pielietojuma produkti* – produkti, kas atbilst Eiropas Padomes 2009.gada 5.maija regulā (EK) [Nr. 428/2009](http://eur-lex.europa.eu/legal-content/LV/TXT/?uri=CELEX%3A32009R0428), ar ko izveido Kopienas režīmu divējāda lietojuma preču eksporta, pārvadājumu, starpniecības un tranzīta kontrolei 2.panta pirmā apakšpunktā lietotajai terminoloģijai;
   3. *inovatīvs produkts* – produkts, kas atbilst [Jaunuzņēmumu darbības atbalsta likuma](https://likumi.lv/ta/id/287272-jaunuznemumu-darbibas-atbalsta-likums) 1.panta 4. apakšpunkta terminoloģijai;
   4. *mazie un vidējie uzņēmumi (MVU)* – uzņēmumi, kas atbilst Eiropas Komisijas 2014. gada 17. jūnija regulas (ES) [Nr.651/2014](http://eur-lex.europa.eu/legal-content/LV/TXT/?uri=CELEX%3A32014R0651), ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (turpmāk — Komisijas regula Nr. [651/2014](http://eur-lex.europa.eu/legal-content/LV/TXT/?uri=CELEX%3A32014R0651)), ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu, I pielikumā noteiktajiem kritērijiem;
   5. *militāra pielietojuma produkti* – preces (produkti), kas īpaši izstrādātas vai pielāgotas militārām vajadzībām un ir izmantojamas kā ieroči, munīcija vai militārais aprīkojums, tajā skaitā, militāra rakstura preces, kas minētas īpašā sarakstā saskaņā ar Līguma par Eiropas Savienības darbību [346.pantu](https://likumi.lv/doc.php?id=238803#p346), un to sastāvdaļas un detaļas;
   6. *pētniecības organizācija* – subjekts, kas atbilst Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 2. panta 83. punktā lietotajai terminoloģijai;
   7. *viens vienots uzņēmums* – uzņēmums, kas atbilst Eiropas Komisijas regulas Nr. [1407/2013](http://eur-lex.europa.eu/eli/reg/2013/1407/oj/?locale=LV) 2. panta 2. punktā minētajiem kritērijiem;
   8. *zemu nodokļu vai beznodokļu valstis un teritorijas* – valstis un teritorijas, kuras uzskaitītas Ministru kabineta 2001.gada 26.jūnija noteikumu Nr. 276 “[Noteikumi par zemu nodokļu vai beznodokļu valstīm un teritorijām](https://m.likumi.lv/doc.php?id=25839)” 1.punktā.
4. Kārtības īstenošana paredz attīstības atbalsta grantu piešķiršanu ar aizsardzības nozari saistītu produktu projektu realizācijai, kā arī aizsardzības un drošības industrijā ietilpstošo mazo un vidējo uzņēmumu (turpmāk – MVU) inovāciju veicināšanai. Atbalsta mērķa grupa ir MVU.
5. Atbalstu piešķirt kā *de minimis* atbalstu saskaņā ar Komisijas regulu Nr. [1407/2013](http://eur-lex.europa.eu/eli/reg/2013/1407/oj/?locale=LV) un normatīvajiem aktiem par *de minimis* atbalsta uzskaites un piešķiršanas kārtību, un *de minimis* atbalsta uzskaites veidlapu paraugiem.
6. Atbalsts netiek piešķirts nozarēm un darbībām, kuras minētas Komisijas regulas Nr. [1407/2013](http://eur-lex.europa.eu/eli/reg/2013/1407/oj/?locale=LV) 1.panta 1. punktā. Ja projekta iesniedzējs, kuram plāno piešķirt atbalstu, darbojas arī nozarēs un veic darbības, kas minētas Komisijas regulas Nr. [1407/2013](http://eur-lex.europa.eu/eli/reg/2013/1407/oj/?locale=LV) 1.panta 1.punkta a), b) un c) apakšpunktos, tas nodrošina šo nozaru darbību vai izmaksu nošķiršanu no tām darbībām, kurām piešķirts *de minimis* atbalsts.
7. *De minimis* atbalsta apmērs kopā ar kārtējā gadā un iepriekšējos divos fiskālajos gados piešķirto *de minimis* atbalstu nedrīkst pārsniegt Komisijas regulas Nr. [1407/2013](http://eur-lex.europa.eu/eli/reg/2013/1407/oj/?locale=LV) 3.panta 2.punktā noteikto maksimālo *de minimis* atbalsta apmēru viena vienota uzņēmuma līmenī.
8. Ievērojot Komisijas regulas Nr. [1407/2013](http://eur-lex.europa.eu/eli/reg/2013/1407/oj/?locale=LV) 5. panta 1. un 2.punkta nosacījumus, atbalstu, ko sniedz šo noteikumu ietvaros, drīkst kumulēt ar citu *de minimis* atbalstu līdz šo noteikumu 7. punktā noteiktajam robežlielumam, kā arī to drīkst kumulēt ar citu valsts atbalstu attiecībā uz vienām un tām pašām attiecināmajām izmaksām vai citu valsts atbalstu, ja šīs kumulācijas rezultātā netiek pārsniegta attiecīgā maksimālā atbalsta intensitāte vai atbalsta summa, kāda noteikta valsts atbalsta programmā, individuālajā atbalsta projektā vai Eiropas Komisijas lēmumā.
9. Atbalsta saņēmējs ir atbildīgs par šo noteikumu 7.punktā noteiktā maksimāli pieļaujamā atbalsta apmēra ievērošanu viena vienota uzņēmuma līmenī.
10. Atbalsts šo noteikumu 4.punktā norādītajos virzienos attiecas uz tādiem pasākumiem kā esošo vai jaunu zinātnisko atziņu, tehnoloģisko un citu attiecīgu zināšanu un prasmju iegūšana, kombinēšana, modelēšana un izmantošana, lai izstrādātu jaunus vai uzlabotus produktus, procesus vai pakalpojumus. Atbalsts tāpat attiecas uz prototipu izgatavošanu, demonstrējumiem, pilotprojektiem, jaunu vai uzlabotu produktu, procesu vai pakalpojumu radīšanu un testēšanu.
11. Šo noteikumu 10. punktā norādītais atbalsts neietver ierastās vai regulārās izmaiņas, kas skar esošos produktus, ražošanas līnijas, ražošanas procesus, pakalpojumus un citas operācijas darbības procesā, pat ja minētās izmaiņas ir pielīdzināmas uzlabojumiem.
12. Atbalstu sniedz projektam, kas atbilst tehnoloģiju gatavības (angļu val. *technology readiness level,* turpmāk – TRL) ceturtajam līdz astotajam līmenim (TRL4-TRL8), atbilstoši [Eiropas Komisijas lietotajai TRL definīcijai](http://ec.europa.eu/research/participants/data/ref/h2020/other/wp/2016_2017/annexes/h2020-wp1617-annex-g-trl_en.pdf).
13. Aizsardzības ministrija izveido Aizsardzības industrijas attīstības komisiju (turpmāk – komisija), kas administrē atbalsta piešķiršanu un uzraudzību, un kuras sastāvā ir vismaz trīs (3) komisijas locekļi.

**II. Atbalsta piešķiršanas projekta iesniegumu konkursa izsludināšana un iesniedzamie dokumenti**

1. Atbalstu īsteno projektu iesniegumu konkursa veidā.
2. Projektu iesniegumu konkursu komisija izsludina ne retāk kā vienu reizi kalendārā gada laikā.
3. Projekta iesnieguma konkursa nolikumu sagatavo komisija, nosakot iesniegumu iesniegšanas termiņu, kas nav mazāks par 30 dienām no projekta iesnieguma konkursa nolikuma publicēšanas Aizsardzības ministrijas mājas lapā.
4. Projekta iesniedzējs var iesniegt projekta iesniegumu tikai par šo noteikumu 10.punktā noteikto atbalstāmo darbību īstenošanu.
5. Atbalstāmā projekta maksimālais realizācijas ilgums nedrīkst pārsniegt trīs gadus.
6. Projekta iesniedzējs šo noteikumu 10.punktā noteikto atbalstāmo darbību ietvaros sagatavo un atbilstoši projektu iesniegumu konkursa nolikumā noteiktajai kārtībai komisijai iesniedz:
   1. pieteikumu (1. pielikums) vai brīvā formā sagatavotu dokumentu, kas ietver šo noteikumu 1. pielikumā minēto informāciju;
   2. atbalstam pieteiktā produkta aprakstu un ar to saistītās biznesa idejas biznesa plānu ([2.](https://likumi.lv/doc.php?id=289027#piel2) pielikums) vai brīvā formā sagatavotu dokumentu, kas ietver šo noteikumu [2.](https://likumi.lv/doc.php?id=289027#piel2) pielikumā minēto informāciju;
   3. informāciju, kas apliecina projekta iesniedzēja atbilstību šo noteikumu 22.1. un 22.2. apakšpunktā noteiktajām prasībām;
   4. uzskaites veidlapu par sniedzamo informāciju *de minimis* atbalsta piešķiršanai saskaņā ar normatīvajiem aktiem par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem.
7. Projekta iesniedzējs var komisijai pieprasīt informāciju par atbalsta programmas nosacījumiem, kā arī lūgt konsultāciju par šajā nodaļā minētā pieteikuma sagatavošanu.
8. Ja informācija projekta iesniedzēja iesniegtajos dokumentos ir nepilnīga vai neprecīza, komisija rakstiski pieprasa iesniegt papildu informāciju vai precizēt iesniegto. Adresāts piecu darbdienu laikā pēc pieprasījuma saņemšanas iesniedz komisijai nepieciešamo informāciju.

**III. Projekta iesniedzējam noteiktās prasības**

1. Atbalsta saņemšanai var pieteikties Latvijā Republikā reģistrēti komersanti, kuri atbilst šādām prasībām:
   1. projekta iesniedzēja rīcībā ir nepieciešamās zināšanas un prasmes attiecīgā attīstības projekta īstenošanai;
   2. projekta iesniedzēja rīcībā ir projekta īstenošanai nepieciešamais līdzfinansējums;
   3. projekta iesniedzēja dalībnieki, kas ir juridiskas personas, ir reģistrēti Latvijas Republikā, kādā no Eiropas Savienības, Eiropas Ekonomiskās zonas vai Ziemeļatlantijas līguma organizācijas dalībvalstīm un projekta iesniedzēja dalībnieki, kas ir fiziskas personas, ir Latvijas Republikas, Ziemeļatlantijas līguma organizācijas, Eiropas Savienības vai Eiropas Ekonomiskās zonas valstu pilsoņi;
   4. projekta iesniedzēja dalībnieki, kuri ir juridiskas personas, nav reģistrēti teritorijās, kuras uzskatāmas [par zemu nodokļu vai beznodokļu valstīm un teritorijām](https://m.likumi.lv/doc.php?id=25839);
   5. nav pasludināts projekta iesniedzēja maksātnespējas process, apturēta tā saimnieciskā darbība un tas netiek likvidēts;
   6. projekta iesniedzējam vai tā valdes vai padomes locekļiem, pārstāvēttiesīgajām personām vai prokūristiem nav nodokļu parādi, tai skaitā valsts sociālās apdrošināšanas obligāto iemaksu parādi kas kopsummā pārsniedz 150 *euro*;
   7. projekta iesniedzēja valdes vai padomes loceklis, pārstāvēttiesīgā persona vai prokūrists ar tiesas spriedumu, kas stājies spēkā un kļuvis neapstrīdams un nepārsūdzams, nav atzīts par vainīgu jebkurā no šādiem noziedzīgiem nodarījumiem:

22.7.1.noziedzīgas organizācijas izveidošana, vadīšana, iesaistīšanās tajā vai tās sastāvā ietilpstošā organizētā grupā vai citā noziedzīgā formējumā vai piedalīšanās šādas organizācijas izdarītos noziedzīgos nodarījumos,

22.7.2. kukuļņemšana, kukuļdošana, kukuļa piesavināšanās, starpniecība kukuļošanā, neatļauta piedalīšanās mantiskos darījumos, neatļauta labumu pieņemšana, komerciāla uzpirkšana, prettiesiska labuma pieprasīšana, pieņemšana un došana, tirgošanās ar ietekmi,

22.7.3. krāpšana, piesavināšanās vai noziedzīgi iegūtu līdzekļu legalizēšana,

22.7.4. terorisms, terorisma finansēšana, aicinājums uz terorismu, terorisma draudi vai personas vervēšana un apmācīšana terora aktu veikšanai,

22.7.5. cilvēku tirdzniecība,

22.7.6. izvairīšanās no nodokļu un tiem pielīdzināto maksājumu samaksas;

* 1. Militārās izlūkošanas un drošības dienesta rīcībā nav informācijas par projekta iesniedzēja, tā valdes vai padomes locekļu, pārstāvēttiesīgo personu vai prokūristu, dalībnieku darbībām, kas ir vērstas pret Latvijas Republikas drošību, pārkāpj starptautiskajos līgumos ietvertos vai starptautisko organizāciju noteiktos ierobežojumus. Projekta iesniedzēja valdes vai padomes locekļi, pārstāvēttiesīgās personas vai prokūristi, dalībnieki nepieder pie aizliegtiem militarizētiem vai bruņotiem grupējumiem, aizliegtām sabiedriskām organizācijām, partijām vai to apvienībām;
  2. projekta iesniedzējs nav sniedzis nepatiesu informāciju par kādu no šā punkta nosacījumiem.

1. Projekta iesniedzēja, kurš atbilst šo noteikumu 22. punktā norādītajām prasībām, pieteiktajam projektam jābūt praktiski pielietojamam aizsardzības vai drošības jomā un ar skaidri identificējamu eksporta potenciālu.

**IV. Pieteikumu vērtēšanas kritēriji, atbalsta piešķiršana un tā apmērs**

1. Ja komisija valsts informācijas sistēmās vai datubāzēs nevar iegūt informāciju, lai izvērtētu projekta iesniedzēja atbilstību noteikumu 22.punktā izvirzītajām prasībām, tā pēc šo noteikumu 19.punktā minētā projekta iesnieguma saņemšanas pieprasa:
   1. Valsts ieņēmumu dienestam – informāciju vai nav apturēta komersanta saimnieciskā darbība;
   2. Uzņēmumu reģistram – ziņas par komersanta dalībniekiem (fiziskām personām un juridiskām personām), kā arī personām, kuras ir tiesīgas pārstāvēt komersantu;
   3. Iekšlietu ministrijas Informācijas centram – ziņas par šo noteikumu 22.7.punktā izvirzītajām prasībām;
   4. Pilsonības un migrācijas lietu pārvaldei – informāciju par šo noteikumu 22.3.apakšpunktā norādīto personu pilsonību.
2. Projektu izvērtēšana un kvalificēšanās atbalsta saņemšanai komisija balstās uz šādiem vērtēšanas kritērijiem:
   1. produkta pielietojamība aizsardzības un drošības nozarē – līdz 20% no īpatsvara kopējā vērtējumā;
   2. pieteikuma iesniedzēja vispārējā spēja attīstīt projektu (darbinieku kompetence un pieredze, līdzšinējās darbības jaunu produktu vai tehnoloģiju izstrādē) – līdz 25% no īpatsvara kopējā vērtējumā;
   3. produkta novitāte, tehnoloģiskā ietilpība, pētniecības organizāciju iesaiste – līdz 40% no īpatsvara kopējā vērtējumā;
   4. starptautiskā konkurētspēja un ekonomiskā ietekme uz pieteikuma iesniedzēja turpmāko komercdarbību – līdz 15% no īpatsvara kopējā vērtējumā.
3. Atbalstu katra konkrētā projekta ietvaros piešķir ne vairāk kā vienu reizi esošā TRL līmeņa kvalitatīvai paaugstināšanai pie nosacījuma, ka tā piešķiršana būtiski un skaidri izmērāmā veidā veicinās projekta mērķa sasniegšanu.
4. Atbalstu piešķir vienā reizē izmaksājama granta veidā, balstoties uz līdzfinansējuma principu. Atbalsta saņēmējs ir atbildīgs par nepieciešamā līdzfinansējuma nodrošināšanu.
5. Aizsardzības ministrijas atbalsts vienam projektam nedrīkst pārsniegt 50% no attiecīgajā gadā šim mērķim atvēlētajiem Aizsardzības ministrijas budžeta līdzekļiem.
6. Atbalstu var piešķirt ņemot vērā iesniegto projektu kopējā vērtējuma atbilstību šo noteikumu 25.punktā norādītajiem vērtēšanas kritērijiem un attiecīgajā gadā šim mērķim pieejamo Aizsardzības ministrijas budžeta līdzekļu apjomu. Nepieciešamības gadījumā, balstoties uz komisijas veiktu izvērtējumu par iesniegto projektu ietvaros pieprasīto līdzekļu kopsummas atbilstību attiecīgajā gadā šim mērķim atvēlētajiem Aizsardzības ministrijas budžeta līdzekļiem, Aizsardzības ministrijai ir tiesības atbalsta saņēmējiem piedāvāt atbalsta summu, kas ir mazāka par attiecīgā projekta iesniegumā sākotnēji norādīto.
7. Atbalstu nepiešķir projektam, kura vērtējums divos vai vairāk no 25.punktā norādītajiem vērtēšanas kritērijiem ir vienāds vai mazāks par pusi no maksimālā iespējamā vērtējuma.
8. Atbalsta īpatsvars projektā ir 50% no projekta attiecināmajām izmaksām. Atbalsta maksimālais īpatsvars var tikt palielināts līdz 75% no projekta attiecināmajām izmaksām, ja projekta īstenošana paredz pētniecības organizāciju iesaisti vai to pētniecības darba rezultātu izmantošanu, nodrošinot tehnoloģiju pārnesi un veicinot to komercializācijas potenciālu.
9. Projekta attiecināmās izmaksas šo noteikumu izpratnē var būt:
   1. personāla izmaksas – projekta iesniedzēja darbinieki, pētnieki, palīgdarbinieki, ciktāl tie nodarbināti projektā;
   2. izmaksas par instrumentiem un aprīkojumu, ciktāl tos izmanto projektā;
   3. izmaksas par ēkām un zemi, ciktāl un cik ilgi tās izmanto projektā. Attiecībā uz ēkām par attiecināmajām izmaksām ir uzskatāmas tikai tās amortizācijas izmaksas, kas atbilst projekta ilgumam un ir aprēķinātas saskaņā ar vispārpieņemtiem grāmatvedības principiem. Attiecībā uz zemi par attiecināmajām izmaksām ir uzskatāmas komerciālās nodošanas izmaksas vai faktiski veikto kapitālieguldījumu izmaksas;
   4. materiālu, piederumu un līdzīgu produktu izmaksas, kas radušās tieši projekta īstenošanas gaitā;
   5. izmaksas par līgumpētījumiem, zināšanām un patentiem, kas iegādāti vai kuru licences saņemtas no ārējiem avotiem godīgas konkurences apstākļos, kā arī izmaksas par konsultantu pakalpojumiem un līdzvērtīgiem pakalpojumiem, kas izmantoti vienīgi projekta mērķiem.
10. Komisijai savā darbā ir tiesības pieaicināt ekspertus un jomas speciālistus.
11. Pēc tam, kad komisija ir izvērtējusi atbilstoši noteikumu 19.punktam sagatavoto projekta iesniegumu un tam pievienotos dokumentus un projekta iesniedzēja atbilstību šo noteikumu III. un IV. nodaļā izvirzītajām prasībām, sniedz priekšlikumu Aizsardzības ministrijas valsts sekretāram pieņemt vienu no šādiem lēmumiem:
    1. par atbalsta piešķiršanu projekta iesniedzējam;
    2. par atteikumu piešķirt atbalstu projekta iesniedzējam, ja tas neatbilst šo noteikumu III. un IV. nodaļā izvirzītajām prasībām, kādam no atbalsta piešķiršanas kritērijiem vai uz to attiecas atbalsta piešķiršanas ierobežojumi.
12. Aizsardzības ministrija, balstoties uz komisijas ieteikumu, atbalstītā granta projekta ietvaros var lemt par aizsardzības nozares speciālistu iesaisti un projekta ietvaros izstrādāta produkta (tā prototipa) testēšanai nepieciešamas NBS infrastruktūras vai materiāltehnisko līdzekļu izmantošanu, lai pārliecinātos par attiecīgā produkta (tā prototipa) praktisku pielietojamību NBS uzdevumu izpildē.
13. Aizsardzības ministrija lēmumu par atbalsta piešķiršanu vai atteikumu piešķirt atbalstu pieņem mēneša laikā no projekta iesnieguma iesniegšanas beigu datuma, kas noteikts projektu iesnieguma konkursa nolikumā. Ja objektīvu iemeslu dēļ minēto termiņu nav iespējams ievērot, lēmumu pieņem ne ilgāk kā četru mēnešu laikā no projekta iesnieguma iesniegšanas beigu datuma.
14. Aizsardzības ministrijas valsts sekretāra lēmumu var apstrīdēt viena mēneša laikā no tā spēkā stāšanās, iesniedzot attiecīgu iesniegumu aizsardzības ministram.
15. Pēc lēmuma par atbalsta piešķiršanu projekta iesniedzējs un Aizsardzības ministrija noslēdz rakstveida līgumu.

**V. Atbalsta administrēšana un kontrole**

1. Aizsardzības ministrija veic piešķirtā *de minimis* atbalsta uzskaiti atbilstoši Ministru kabineta 2014. gada 2. decembra noteikumiem Nr. 740 "*[De minimis](https://likumi.lv/ta/id/271005--de-minimis-atbalsta-uzskaites-un-pieskirsanas-kartiba-un-uzskaites-veidlapu-paraugi" \t "_blank)* [atbalsta uzskaites un piešķiršanas kārtība un uzskaites veidlapu paraugi](https://likumi.lv/ta/id/271005--de-minimis-atbalsta-uzskaites-un-pieskirsanas-kartiba-un-uzskaites-veidlapu-paraugi" \t "_blank)”.
2. Aizsardzības ministrija visa atbalsta perioda laikā ne retāk kā reizi gadā veic atbalsta saņēmēja pārbaudi, lai uzraudzītu tā atbilstību noteikumu 22. punktam, atbalsta piešķiršanas kritērijiem un piešķirtā atbalsta izmantošanu atbilstoši projektā un līgumā noteiktajiem mērķiem visā atbalsta periodā. Komisija nodrošina attiecīgo pārbaužu dokumentēšanu un uzskaiti.
3. Ja, veicot šo noteikumu 40. punktā minētās pārbaudes, komisija konstatē, ka atbalsta saņēmējs vairs neatbilst noteikumu 22.punktam, atbalsta saņemšanas kritērijiem, pārkāpj piešķirtā atbalsta izmantošanas nosacījumus vai ir pārsniedzis *de minimis* atbalsta maksimālo apmēru, komisija pieprasa atbalsta saņēmēja skaidrojumu, pēc kura izvērtēšanas Aizsardzības ministrija var lemt par atbalsta piešķiršanas atcelšanu un saņemtā finansējuma atmaksu vai par *de minimis* maksimālā apmēra pārsnieguma atmaksas pieprasīšanu.

**VI. Noslēguma jautājumi**

1. Aizsardzības ministrija un atbalsta saņēmējs nodrošina informācijas pieejamību 10 gadus, skaitot no atbalsta piešķiršanas dienas. Aizsardzības ministrija datus par *de minimis* atbalstu glabā 10 gadus, skaitot no pēdējās atbalsta piešķiršanas dienas, atbilstoši Komisijas regulas Nr. [1407/2013](http://eur-lex.europa.eu/eli/reg/2013/1407/oj/?locale=LV) 6. panta 4. punktam.
2. Aizsardzības ministrija lēmumu par *de minimis* atbalsta piešķiršanu, piemērojot Komisijas regulu Nr. [1407/2013](http://eur-lex.europa.eu/eli/reg/2013/1407/oj/?locale=LV), var pieņemt līdz tās darbības beigām jeb 2021.gada 30.jūnijam.

Ministru prezidents M. Kučinskis

Aizsardzības ministrs R. Bergmanis

Iesniedzējs:

aizsardzības ministrs R. Bergmanis

Vīza:

valsts sekretārs J. Garisons

01.02.2018

2335

M.Mežulis

[Martins.Mezulis@mod.gov.lv](mailto:Martins.Mezulis@mod.gov.lv)

67335166

S.Belrus

[Sanita.Belrus@mod.gov.lv](mailto:Sanita.Belrus@mod.gov.lv)

67335063